CELEX: 32016R2149
Language: lt
Date: 2016-12-07 00:00:00
Title: 2016 m. gruodžio 7 d. Komisijos įgyvendinimo reglamentas (ES) 2016/2149, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Noix de Grenoble (SKVN)]

8.12.2016   
            
            
               LT
            
            
               Europos Sąjungos oficialusis leidinys
            
            
               L 333/42
            
         KOMISIJOS ĮGYVENDINIMO REGLAMENTAS (ES) 2016/2149
   2016 m. gruodžio 7 d.
   kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Noix de Grenoble (SKVN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 15 straipsnio 1 dalį ir 52 straipsnio 2 dalį,
   kadangi:
   
               (1)
            
            
               remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos paraišką patvirtinti saugomos kilmės vietos nuorodos „Noix de Grenoble“, įregistruotos Komisijos reglamentu (EB) Nr. 1107/96 (2), iš dalies pakeisto Komisijos reglamentu (EB) Nr. 1204/2003 (3), specifikacijos pakeitimą;
            
         
               (2)
            
            
               remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje
                   (4), kaip reikalaujama minėto reglamento 50 straipsnio 2 dalies a punkte;
            
         
               (3)
            
            
               2014 m. gruodžio 18 d. ir 2015 m. liepos 31 d. laiškais Prancūzijos institucijos pranešė Komisijai, kad įmonės Les Jumelles Ets Huot, ZA (Les Creux, adresas 26600 Gervans) ir SN Comptoir Rhodanien, ZA (Les Lots, adresas 26600 Tain-l'Hermitage), kurios yra įsisteigusios savo teritorijoje, nepriklausančioje atitinkamai geografinei vietovei, teisėtai kaip riešutų pakavimo įmonės prekiavo produktu, parduodamu pavadinimu „Noix de Grenoble“, kurį be pertraukos naudojo jau daugiau kaip penkerius metus, ir kad šis klausimas iškeltas per nacionalinę prieštaravimo procedūrą. Iš dalies pakeitus specifikaciją šios dvi įmonės nebegalės naudoti šio registruoto pavadinimo, nes produktas turės būti pakuojamas atitinkamoje geografinėje vietovėje;
            
         
               (4)
            
            
               kadangi įmonės Les Jumelles Ets Huot, ZA (Les Creux, adresas 26600 Gervans) ir SN Comptoir Rhodanien, ZA (Les Lots, adresas 26600 Tain-l'Hermitage) atitinka Reglamento (ES) Nr. 1151/2012 15 straipsnio 1 dalyje numatytas sąlygas dėl pereinamojo laikotarpio, kuriuo galima teisėtai naudotis prekiniu pavadinimu po specifikacijos pakeitimo, joms turėtų būti suteiktas pakeitimų patvirtinimo dieną prasidedantis penkerių metų pereinamasis laikotarpis, kuriuo jos gali naudoti pavadinimą „Noix de Grenoble“;
            
         
               (5)
            
            
               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,
            
         
               (6)
            
            
               šiame reglamente numatytos priemonės atitinka Žemės ūkio produktų kokybės politikos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   
      Europos Sąjungos oficialiajame leidinyje paskelbtas pavadinimo „Noix de Grenoble“ (SKVN) specifikacijos pakeitimas patvirtinamas.
   2 straipsnis
   Įmonėms Les Jumelles Ets Huot, ZA (Les Creux, adresas 26600 Gervans) ir SN Comptoir Rhodanien, ZA (Les Lots, adresas 26600 Tain-l'Hermitage) leidžiama naudoti registruotą pavadinimą „Noix de Grenoble“ (SKVN) dar penkerius metus nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. gruodžio 7 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 343, 2012 12 14, p. 1.
   
      (2)  OL L 148, 1996 6 21, p. 1.
   
      (3)  OL L 168, 2003 7 5, p. 10.
   
      (4)  OL C 130, 2016 4 13, p. 12.